Engelse krieketspeler se drama in Tafelberg-kabelkarTafelberg-kabelkar (Foto verskaf deur dei Tafelberg-sweefspoormaatskappy (TMACC)) Die Engelse krieketspeler Danni Wyatt het Donderdag die “angswekkende” oomblik onthul toe kragtoevoer na die Tafelberg-sweefspoor onderbreek is. Die kabelkar het hoog bo die grond bly hang. Wyatt en haar spanmaats het by toeriste aangesluit op die rit wat 1 000 meter hoog na die plato bo Kaapstad strek. “Daar was ŉ paar tegniese kwessies wat my ietwat senuweeagtig gemaak het voor ons ingeklim het. En toe het die karretjie besluit om effens te daal en te swaai,” het die 31-jarige gesê. Die sweefspoor het kragtoevoer verloor tydens beurtkrag. “Dit was angswekkend. Ek dink nie ek sal gou weer met ŉ kabelkar daai berg opgaan nie. Volgende keer vat ek die trappe!” Wyatt is in die land om deel te neem aan die vroue T20-wêreldbeker. Die Tafelberg-kabelkar het in 1929 sy deure oopgemaak en vervoer ongeveer 900 000 mense per jaar. Tafelberg is Vrydag die agtergrond waarteen Wyatt en haar Engelse spanmaats teen Suid-Afrika te staan kom in die halfeindstryd op Nuweland.